ועדת העבודה, הרווחה והבריאות, כנסת 16, פרוטוקול מספר 166, 2004-05-03 12:10

שאול יהלום: אני מתכבד לפתוח את הישיבה.

שאול יהלום: הנושא שלנו הוא הצעת חוק הביטוח הלאומי (תיקון מס' 72), התשס"ד-2004.

שאול יהלום: יציג את הדברים רועי קרת, בבקשה.

רועי קרת: בסעיף 297, מדובר בנושא שהוא מאוד טכני ואני מתנצל מראש.

רועי קרת: סעיף 297 הוא הסעיף שמתייחס לאופן שבו המוסד לביטוח לאומי מצמיד סכומים שהוא משלם באחור וגם האופן שבו הוא מצמיד סכומים שמשלמים לו באחור.

רועי קרת: זה הדדי.

רועי קרת: מסיבות שאני לא הצלחתי לרדת לעומקן, בין שיטת העדכון של מה שאנחנו משלמים לבין שיטת העדכון של מה שאנחנו מקבלים בחזרה ויש פער של חודש.

רועי קרת: אני לא יודע למה זה קרה, אבל נוצרים מצבים בלתי הגיוניים, שאנחנו משלמים לאדם מקדמה על חשבון גמלה נאמר בסך 1000 שקלים.

רועי קרת: אחרי שנה, שאנחנו מקבלים את תשומות הכנסה הסופיות שלו מסתבר שזה באמת מה שהיינו צריכים לשלם ואז, המערכת באופן אוטומטי עושה חישוב.

רועי קרת: היא אומרת:

רועי קרת: את ה-1000 שקלים שהוא קיבל במועד אני מנכה והוא צריך להחזיר אותם.

רועי קרת: אני היום משלמת לו את אותם 1000 שקלים באחור של שנה.

רועי קרת: במצב הדברים הטבעי והרגיל, ה-1000 שקלים האלה היו אמורים להתקזז, הוא קיבל את ה-1000 שקלים שלו במועד ואנחנו לא צריכים לשמוע ממנו יותר.

רועי קרת: בגלל הפער הזה של החודש, בין שיטת העדכון של ה-1000 שקלים שהוא קיבל כמקדמה לבין ה-1000 שקלים שהוא עכשיו אמור לקבל כגמלה ממש, לפעמים נוצר פער.

רועי קרת: אנחנו אומרים לו: נכון שלפני שנה קיבלת במועד 1000 שקלים כמקדמה, לא כגמלה - -

שאול יהלום: כעיקרון, אתה בקיא בטכניקה?

שאול יהלום: בא נעשה תחקיר.

רועי קרת: בחישוב אני בקיא.

רועי קרת: אני יכול לתת דוגמה: אדם היה צריך לקבל בינואר גמלה של נפגע בעבודה.

שאול יהלום: סליחה, בואו נעצור כאן את הישיבה.

שאול יהלום: אני מבקש להעביר את זה ל-מ.מ.מ לבדיקה של כלכלן.

שאול יהלום: אני רוצה לקבל חוות דעת, האם הטכניקה הזאת היא לרעת המבוטחים או לטובתם?

רועי קרת: זה תלוי במדד.

רועי קרת: זה יכול להיות גם לטובה וגם לרעה.

שאול יהלום: אני לא יודע, אני צריך לקבל על זה חוות דעת כלכלית.

רועי קרת: זה רעיון טוב ואין לי שום התנגדות לזה, יהיה יותר קל לכלכלן להסביר את זה.

רועי קרת: החשוב הוא, שהתוצאה היא בלתי הגיונית, בין אם הפער חיובי ובין אם הפער הוא שלילי, לא צריך להיווצר פער.

שאול יהלום: אני אסביר לך: נניח שיסתבר שהפער הוא לטובת הצרכן, אז אני מקבל שזה טוב ככה.

שאול יהלום: לפעמים, יכול להיות מצב שהביטוח הלאומי מחזיר ועשית טעות - - אם הביטוח הלאומי מחזיר כי נתן יתר...

שאול יהלום: זאת אומרת, אתה אומר: התברר לי שעשיתי טעות.

שאול יהלום: איך אתה מוריד את זה לאותו אדם?

רועי קרת: אני אסביר, בלי להיכנס ממש למספרים: יש גמלאות שהן על בסיס הכנסה.

רועי קרת: אצל עצמאי ולפעמים גם אצל שכיר, בתאריך הרלוונטי לתשלום הגמלה אני לא יודע בדיוק מה ההכנסה שלו.

רועי קרת: אז במערכת אני מסמן ששילמתי לו מקדמה על חשבון הגמלה.

רועי קרת: בעוד שנה, כשאני אדע בדיוק מה ההכנסה, אני אעשה אתו את ההתחשבנות.

רועי קרת: שלמתי לו היום 1000 שקל, שזה מה שהערכתי שמגיע לו.

רועי קרת: בעוד שנה, מסתבר ששילמתי לו בסדר, ש-1000 שקלים זה מה שהייתי צריך - -

ג'ודי וסרמן: לא, שההכנסה שלו היתה x, שממנה נגזר...

רועי קרת: באמת ה-1000 שקל זה בדיוק מה שהוא היה צריך לקבל.

רועי קרת: בגלל הפער הזה של חודש אחד, בין האופן שבו אני מחשב, מבחינה טכנית הוא עכשיו צריך להחזיר לי את המקדמה של 1000 שקלים שנתתי לו לפני שנה צמודה למדד, ואני צריך היום לשלם לו גמלה עם הצמדה למדד שנה אחורה, כי אני רק היום משלם לו את זה.

רועי קרת: במצב הדברים ההגיוני, הסכומים היו מתקזזים.

שאול יהלום: נניח שיווצר מצב, שכל הסכומים או כל סכום שאתה חייב, אני מצמיד אותו למדד של אתמול, במצב שיש אינפלציה וזה מה שיש במדינה בדרך כלל.

שאול יהלום: לאחרונה היו כמה חדשים שליליים, אבל אנחנו מניחים, שהמדינה תהיה באינפלציה.

שאול יהלום: אז אני אומר: נניח שאני קובע כלל כזה, שכל סכום שהמוסד משלם לאיש, יהיה צמוד למדד הקודם.

שאול יהלום: כל סכום שהאיש צריך לשלם למוסד, יהיה צמוד לפי זה למדד הקודם קודם.

שאול יהלום: זה מה שקורה היום.

רועי קרת: יש פער של חודש אחד.

שאול יהלום: אז אני מסביר לך, שכאן באו לקראת - -

רועי קרת: במצב של מדדים עולים, שזה מה שקורה בדרך כלל, החישוב הנוכחי פועל לטובת המוסד.

רועי קרת: אבל, זה יוצר מצב לא הגיוני, שבגלל החישוב הזה - -

שאול יהלום: זה מה שאני רוצה לשאול: האם החישוב הנוכחי פועל לטובת המוסד ומה קורה בהנחה שיש אינפלציה?

שאול יהלום: אני מצטער, אבל אני רוצה לשמוע חוות דעת מקצועית.

שאול יהלום: בשביל זה קיים ה-מ.מ.מ.

שאול יהלום: אנחנו נעשה את זה מהר.

שאול יהלום: תודה לכולם.

שאול יהלום: הישיבה נעולה.